kardosdrur/scandi-wiki huggingface dataset:
Sneakers (rockorkester)

Sneakers var et dansk rockorkester, der eksisterede fra 1979-1985. Bandet oplevede stor succes i begyndelsen af 1980'erne. Orkesteret spillede musik med inspiration i amerikansk vestkystrock med rytmisk accentuerede numre med guitar og keyboards i centrum sammen med Sanne Salomonsens markante vokal.

Blandt gruppens hits er "Sui-Sui" og "Woodoo".

Historie 
Sneakers blev dannet i 1979 af keyboardspilleren Morten Kærså og guitaristen Poul Halberg som hovedfigurer. Året efter kom Salomonsen med, og orkesteret udgav sit første album, Sneakers. Den blev en succes, der blev fulgt op året efter af det endnu mere populære Sui-sui med numre som "Bellevue" og albummets titelnummer. Med Sanne Salomonsen i centrum optrådte orkesteret over hele landet såvel som i nabolandene med stor succes.

Der udkom yderligere to studiealbum, og der var gjort klar til udsendelse af et livealbum, der dog ikke blev til noget, idet orkesteret opløstes i 1985. I årene efter blev der udsendt flere opsamlingsalbum, og enkelte numre er i den forbindelse udsendt i liveversioner.

Efter Sneakers' opløsning har medlemmerne fortsat været markante på den danske scene i orkestre som Moonjam, Halberg-Larsen Band, Danseorkestret og flere andre, mens Salomonsen først og fremmest har spillet som solist.

Medlemmer 
 Morten Kærså – keyboards og vokal (1979-1985)
 Sanne Salomonsen – vokal (1979-1985)
 Klaus Menzer – trommer (1979-1985)
 Jacob Andersen – percussion (1979-1985)
 Poul Halberg – el-guitar (1979-1980)
 Moussa Diallo el-bas (1979-1980)
 Mikkel Nordsø – el-guitar (1980-1985)
 Christian Dietl – el-bas (1980-1985)

Diskografi

Originale studiealbum 
 Sneakers (1980)
 Sui-sui (1981)
 Rou'let (1982)
 Katbeat (1984)

Opsamlingsalbum 
 Sneakers / Sui-sui (1988) – de to første studiealbum samlet på en cd
 Totale (1994)
 Sneakers Greatest (1997) 2CD
 Woodoo (2005)
 Tag med mig (2005)
 Du kender ikke Johnny (2005)
 Sneakers & Sanne Salomonsen (2008) 3CD
 Dejlige danske... Sneakers (2008) 2CD

Film 
I 1985 lavede Ole Roos en dokumentarfilm om gruppen med titlen Sneakers - Back Stage.

Eksterne henvisninger 
 Kort uofficiel biografi 

 
Har spillet på Roskilde Festival
Etableret i 1979
Musikgrupper opløst i 1985
Kveller

 
Kveller (Salicornia europaea) eller Salturt er en 5-30 cm høj, enårig plante, som er stærkt bundet til saltprægede strandenge og vader. Den er medvirkende til at binde den slik, som opbygger marsken. Planten er sukkulent og indeholder høje koncentrationer af bordsalt og soda (15 %). Planten er spiselig og smager tydeligt af salt. Som følge af den forøgede interesse for raw food bruges den en del som bestanddel i salater m.m.

Beskrivelse 
Kveller er en enårig plante med en nedliggende til opstigende eller helt opret vækstform. Skuddene er hårløse, glasagtige og leddelte med opsvulmede led. Der findes både ugrenede og stærkt grenede individer. Bladene er reduceret til tykke skæl, der omslutter stængelen helt. Både skud og blade er almindeligvis lysegrønne, men mere eller mindre kraftig rødfarvning ses ofte.

Blomstringen sker i august-september, hvor blomsterne findes samlet i endestillede, aksagtige stande. De enkelte blomster er reducerede og uanselige med 3 lysegrønne blosterblade. Frugterne er kapsler med få, hårede frø.

Rodnettet består af en dybtgående pælerod og nogle få siderødder.

Højde x bredde og årlig tilvækst: 0,20 x 0,10 m (20 x 10 cm/år).

Hjemsted 

Kveller er udbredt langs alle lavvandede kyster i hele Europa. Desuden findes den inde i landet på steder, hvor høj fordampning koncentrerer salte i jordoverfladen. Den er derfor nøje knyttet til lysåbne, oversvømmede voksesteder med høj saltkoncentration, højt pH og ret lavt næringsindhold i jorden.

På danske strandenge findes arten sammen med bl.a. engelskgræs, dansk kokleare, harril, spydmælde, strandannelgræs, strandasters, strandtrehage, strandtusindgylden, strandvejbred og vingefrøet hindeknæ

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 

Enårige urter
Nytte saltplanter
San Quentin (fængsel)

San Quentin State Prison er et amerikansk fængsel og optager 1,7 km² af Point Quentin i Marin County, nord for San Francisco i Californien, USA.  Fængslet blev åbnet i juli 1852 og er dermed Californiens ældste fængsel. Det blev bygget af fangerne, som boede på fængselsskibet Waban i den tid, fængslet blev bygget. I San Quentin var der både mandlige og kvindelige indsatte frem til 1933, hvor kvindefængselet Tehachapi State Prison blev bygget.

Statens dødsdømte indsatte sidder på dødsgangen i San Quentin, ligesom fængslet huser statens eneste gaskammer. I de senere år bliver gaskammeret dog anvendt til at udføre henrettelser ved dødelig injektion.

Fængslet har sit eget postnummer, 94964, mens det omkringliggende område har 94974. Området er omgivet mod syd og øst af San Francisco Bay. Nord for fængslet løber motorvejen Interstate 580, som til øst krydser San Francisco Bay på Richmond-San Rafael Bridge.

I 1941, blev det første Anonyme Alkoholiker møde i et fængsel holdt i San Quentin, og 28 år senere, 24. februar 1969, spillede Johnny Cash for fangerne i San Quentin. Koncerten blev udgivet som et album og blev vist på tv (filmet af Granada Television).

I 2003 indspillede Metallica musikvideoen til St. Anger i San Quentin, hvor de spillede foran de begejstrede fanger.

Referencer 

San Quentin
Etableret i 1852
Skabelon

En skabelon er en udskåret form til at tegne efter. Man kan også male efter en skabelon med en bestemt skabelonkost med korte hår, som farven duppes på med. Ordet bruges også i mere overført betydning. F.eks. benævnes filer, som man kan begynde et arbejde med, som templates eller skabeloner.

Hvis en tegneskabelon er beregnet til tegnetusch, er den forsynet med tuschkant eller tuschknopper, der løfter skabelonen op over papiret, så tuschen ikke suges ind under skabelonen.

Se også 

Værktøj
Team 8

Team 8 er et ninjahold fra Narutoserien. Det består af Shino Aburame, Hinata Hyuga, Kiba Inuzuka, samt deres sensei Kurenai Yuhi. De kommer fra samme årgang som seriens hovedperson Naruto Uzumaki.
Naruto
Ursprog

Ursprog eller protosprog er et uddødt sprog, som samtlige sprog i en sproggruppe har udviklet sig fra, og som man har kunnet slutte sig til ved sammenligning med de bevarede sprog. Således benytter man "urgermansk" om det sprog, som de senere germanske sprog nedstammer fra.

I bedste fald kan ursproget rekonstrueres ud fra fællestrækkene i den sproggruppe, der har sin oprindelse i ursproget. I nogle få tilfælde findes der skriftlige kilder med ursproget. Som på latin, der er de romanske sprogs ursprog, og runeinskriptionerne på urnordisk, der er de nordgermanske sprogs ursprog.

Skiftende teorier om ursproget 
Den græske historiker Herodot skrev i 400-tallet f.Kr., at der var uenighed om, hvilket sprog der var ældst. For at finde svaret, holdt man to spædbørn isoleret sammen med en stum tjenestepige. Det første ord, det ene barn ytrede, var bekos, der betød "brød" på frygisk. Deraf sluttede man, at frygisk var det ældste af alle sprog. 

Da Hugo Grotius i 1643 udgav De origine gentium Americanarum, henfaldt han til en opfattelse i sin samtid, hvor man tænkte sig nederlandsk som verdens ældste sprog og det ursprog, man talte i Edens have. Fx blev den sidste stavelse i stednavnene Island og Grønland sammenholdt med den aztekiske endestavelse -tlan i mexikanske stednavne som Quaxitlan og Ocotlan. 

Olof Rudbeck var en betydelig svensk videnskabsmand. Da han i 1660'erne ville tegne et landkort over området ved Mälaren, fandt han påfaldende lighedstræk mellem stednavnene dér og ved Middelhavet. Derfor skrev han værket Atlantica i fire bind på i alt ca. 3.000 sider, udgivet fra 1679 til 1702. Af værket fremgår det, at Skandinavien er civilisationens vugge, Atlantis, og at svensk er verdens ursprog, hvorfra blandt andet hebraisk og latin stammer. 

Etienne Bonnot de Condillac (1713-80)  mente, at ursprogene opstod af onomatopoietika som pip-pip for "fugl" og dryp-dryp for "vand", ledsaget af grimasser. Efterhånden som kulturen udviklede sig, gjorde sproget det også, mente han, indtil grammatik og logik kunne sammenføjes til det perfekte sprog, nemlig Condillacs modersmål, fransk. Problemet var blot, at stenalderfolk, der stod på et teknologisk set meget primitivt stadium, kunne opvise en grammatik, der i logisk opbygning og kompleksitet var fuldt på højde med græsk og latin.

Grundsprog 
'Ursprog' kaldes også 'grundsprog'; men betegnelsen 'grundsprog' bruges om endnu eksisterende sprog, der er udgangspunkt og grundlag for oversættelser som Den Resen-Svaningske Bibel, der er oversat fra grundsprogene hebraisk, aramæisk og græsk.

Henvisninger 

Historisk sprogforskning
Kjøbenhavns Porcellains Maleri

Kjøbenhavns Porcellains Maleri (ofte forkortet KPM) var en dansk porcelænsmaleri-virksomhed grundlagt 1883. Den blev i 1924 opkøbt af det århusianske grossistfirma Holst & Knudsen, der stod bag Porcelænsfabriken Danmark i Kongens Lyngby.

Holst & Knudsen havde siden 1904 havde forsynet landets isenkræmmere med glas og porcelæn fra nogle af de store fabrikker i Centraleuropa, men efterhånden importerede firmaet porcelænsvarerne udekorerede og lod dem male hertillands, bl.a. hos KPM.

Fabrikken lukkede sammen med "Danmark" i 1969.

Kilder 
 Lise Skjøt-Pedersen, Porcelænsfabriken "Danmark" 1936-1969 – Kjøbenhavns Porcellains Maleri, Lyngby-Bogen 2006.

Danske virksomheder etableret i 1883
Ophørt i 1969
Keramiske virksomheder i Danmark
Henry Morgan

Sir Henry Morgan (født ca. 1635 i Wales, død 25. august 1688 på Jamaica) var en walisisk pirat, der blev kendt som leder af sørøvere og kapere i Caribien. Han blev guvernør på Jamaica fra 1675. 

Morgan blev ifølge overleveringen kidnappet i Bristol og solgt som slave til en plantageejer på Barbados, hvorefter han kom til Jamaica. Her blev han gift med sin kusine. Han var sandsynligvis den kaptajn Morgan, der slog sig sammen med Christopher Myngs flåde i 1663 og deltog i ekspeditionen, der erobrede de spanske bosætninger ved Vildemos, Trujillo og Granada. I 1666 var Morgan leder af et skib, der overtog Old Providence. Han blev senere valgt som admiral. 

Guvernøren af Jamaica, Sir Thomas Modyford, gav i 1668 Morgan opgaven at tage nogle spanske fanger på Cuba for at afsløre detaljerne om et truende angreb mod Jamaica. Med ti skibe og 500 mand gik Morgan i land på Cuba, erobrede og hærgede Puerto Principe og sejlede derefter mod den befæstede og godt bevogtede by Puerto Bello i Panama. Det siges, at Morgans mænd brugte fangne jesuitter som menneskelige skjold, da de erobrede den tredje og vanskeligste fæstning. Det lykkedes Morgan at presse en løsesum ud af den spanske guvernør på Panama. Ekspeditionerne gik imidlertid langt ud over den opgave, Morgan havde fået. Selv dækkede han sig ind under, at det for nødvendigt for England at have frie hænder til at angribe spanierne overalt, hvor det var muligt. I London hævede de, at de ikke var vidende om hændelserne. 

Morgan fik imidlertid et nyt opdrag mod spanierne. Det  udførte han ved at hærge de cubanske kystområder. I marts 1667 gik det ud over Maracaibo i Venezuela, hvis beboerne var flygtet, da de opdagede de engelske skibe. Morgan tilbragte en del uger i bosættelsen Gibraltar ved indsøen Maracaibo, hvor han torturere flere af de rige beboere for at få afsløret, hvor rigdommene var skjult. Da han kom tilbage til Maracaibo, lå der tre spanske skibe og spærrede adgangen til Det Caribiske Hav. Det lykkedes Morgan at ødelægge dem, at få betydelige mængder skatter med fra et af de spanske skibe, der var strandet, ligesom han fik et stort beløb for at forlade området. 

Han blev derefter øverstbefalende for alle krigsskibe på Jamaica. Efter at have hærget både kyst og land på Cuba, drog Morgan mod Panama. Her generobrede han Santa Catalina i 1670 og senere også fæstningen Chagres med det resultat, at 300 i garnisonen blev dræbt. Det lykkedes ham at besejre en styrke, der var langt større end hans egen på 1.400 mand. England sluttede fred med Spanien, og til trods for at Morgan tidligere havde modtaget kongens velsignelse for sine handlinger mod spanske interesser, blev han arresteret og sendt til England i 1672, hvor han blev anklaget som pirat. Kong Karl 2. af England hørte imidlertid om Morgans bedrifter, adlede ham i 1674 og lod ham returnere til Jamaica, hvor han blev viceguvernør.

Eksterne henvisninger 

Kapere
Pirater
Personer fra Wales
Michael Porter

Michael Eugene Porter (født 1947) er en amerikansk professor i management og økonomi samt leder af Institute for Strategy and Competitiveness ved Harvard Business School. Porter har forfattet 17 bøger, mere end 125 videnskabelige artikler og er ophavsmanden til Porters fem kræfter, Porter-diamanten, Porters generiske strategier og værdikæden. 

Porter blev bachelor i luftfart og maskiningeniørvidenskab fra Princeton University i 1969 og MBA fra Harvard Business School i 1971, hvorfra han desuden har en ph.d. i erhvervsøkonomi. 

Michael Porters mest berømte og citerede værk er Competitive Advantage fra 1985, som sidenhen er blevet udgangspunkt for store dele af forskningen indenfor strategi og ledelse, omend også udsat for en del kritik, bl.a. for at mangle tilstrækkelig empiri til at underbygge teorien, og for at bruge belejlige beviser for hans påstande igennem udvalgte cases.

Eksterne henvisninger 

 Hjemmeside for Institute for Strategy and Competitiveness ved Harvard Business School

Økonomer fra USA
Ansatte ved Harvard University
Dagens Nyheder på TV3

Dagens Nyheder på TV3 var en dansk nyhedsudsendelse, der blev sendt to gange dagligt mandag-fredag på satellitkanalen TV3. 

Udsendelsen, der blev grundlagt som TV3 Direkte, fik premiere i 1994, skiftede senere navn til 3 Minutter og til sidst til Dagens Nyheder på TV3. Programmet blev sendt til april 2001. Ambitionen var at udfordre DR og TV 2, der hidtil havde været ene om at sende landsdækkende tv-nyheder. Beslutningen om at lukke udsendelsen skete med baggrund i dårlige seertal og deraf følgende vanskeligheder med at sælge de reklameblokke, der skulle ligge omkring nyhedsudsendelserne. Inden lukningen havde TV3 forsøgt sig med ændringer af både navn, sendetidspunkt, længde og overordnet koncept, blandt andet var der med navneskiftet til Dagens Nyheder også kommet sportsnyheder i udsendelsen. Hverken TV3 eller andre danske satellitbårne kanaler har siden sendt nyheder.

Vickie Lind, Jeppe Søe og Rushy Rashid var værter på programmet.

Eksterne henvisninger
 En udsendelse fra 1995 på YouTube

Kilder

TV3-programmer
Nyheds- og aktualitetsprogrammer fra Danmark
Lille Vildmosecentret

Lille Vildmosecentret er et oplevelses- og formidlingscenter beliggende i det nordøstlige Himmerland, ca. 28 km sydøst for Aalborg i Lille Vildmose, et stort højmoseområde på 75 km², ved Vildmosegaard. Centret er omgivet af et stort haveanlæg med en sø. Arealerne er ikke offentligt tilgængelige, men i centrets åbningstid kan der i receptionen købes entrébillet til områderne.

Lille Vildmosecentret huser også Lille Vildmose Naturskole.

Centret åbnede d. 11. april 2006, og bygningen er tegnet af arkitektfirmaet C.F. Møllers Tegnestue.

Lille Vildmosecentret er et af det statsstøttede videnspædagogiske aktivitetscentre.

Referencer

Eksterne henvisninger 

 Lille Vildmosecentrets hjemmeside

Museer i Region Nordjylland
Bygninger, konstruktioner og anlæg i Aalborg Kommune
Museer etableret i 2006
Lille Vildmose
Wassily Leontief

Wassily Vasiljevitj Leontief (født 5. august 1905 i München, død 5. februar 1999 i New York City) var en russisk-amerikansk nationaløkonom, der modtog Nobelprisen i økonomi i 1973 for sin udvikling af input-output-analysen.

Efter at have forladt Sovjetunionen i 1925 tog Leontief til Tyskland, hvor han blev ph.d. i økonomi ved Humboldt-Universität zu Berlin i 1928. Han arbejdede frem til 1930 ved Christian-Albrechts-Universität zu Kiel, hvorefter han emigrerede til USA. Her blev han i 1932 ansat ved National Bureau of Economic Research, men kom allerede året efter til Harvard University som forsker og senere professor fra 1946 til 1975. Samme år blev han tilknyttet New York University, hvor han fik et professorat i 1983.

Hans arbejde var blandt andet karakteriseret ved en stærk kritik af eksisterende økonomisk teori samt en stædig insisteren på, at alle begreber skulle kunne måles og vejes. Skønt andre også har arbejdet med input-output-analyse, blev netop opdagelsen og udviklingen af denne Leontiefs hovedværk. Han udviklede dog også det såkaldte Leontief-paradoks.

Økonomer fra USA
Nobelprismodtagere i økonomi
Nobelprismodtagere fra USA
Grundig

Grundig AG er en tysk elektronikvirksomhed.

Virksomheden blev grundlagt i Nürnberg i 1945 af Max Grundig. Historien går imidlertid tilbage til 1930, hvor Fürth, Grundig & Wurzer, der solgte radioer, blev dannet. Radioerne begyndte at blive hvermandseje takket være Volksempfänger. Efter 2. verdenskrig adresserede Max Grundig efterspørgslen efter radioer. Den første radio fra fabrikken kom på gaden i 1947, mens de første fjernsyn kom i 1951. På dette tidspunkt var Grundig den største producent af radio og fjernsyn i Europa, og selskabet etablerede afdelinger i Frankfurt am Main og Karlsruhe.

I 1960 påbegyndtes produktion uden for Tyskland; en fabrik, som fremstillede båndoptagere blev etableret i Belfast. 1970'erne blev præget af flere fejlsatsninger og hårdere konkurrence fra asiatiske producenter. Det lykkedes ikke at danne alliancer med disse, ligesom det heller ikke lykkedes at udvikle eget videosystem. Grundig blev omdannet til et aktieselskab i 1972, hvorefter nederlandske Philips gradvist begyndte at opkøbe aktier i virksomheden for at have opnået fuld kontrol over det i 1993. Max Grundig forlod virksomheden i 1984, da Philips havde erhvervet flertallet af aktierne.

Grundet utilfredsstillende salg solgte Philips virksomheden videre til et konsortium fra Bayern i 1998. I 2000 måtte virksomheden notere et tab på 1,281 mia. euro. Bankerne afviste at forlænge kreditten, og Grundig gik konkurs i 2003. Satellitdivisionen blev frasolgt til Thomson, mens Alba og Beko overtog Grundigs produktion af forbrugerelektronik. I 2007 solgte Alba sin andel af virksomheden til Beko, men beholdt nogle markedsføringsrettigheder. Beko blev derefter omdøbt til Grundig Elektronik, der i 2009 er fusioneret ind i Arçelik.

Eksterne henvisninger 

 Grundigs hjemmeside

Referencer 

Etableret i 1945
Elektronikvirksomheder fra Tyskland
Ophørt i 2003
Kapchemoyiwo

Kapchemoiywo er en by i distriktet Nandi i provinsen Rift Valley i Kenya. 

Wilson Kipketer er født i Kalenjin-stammen i Kapchemoyiwo

Byer i Kenya
Hovedskole

Hovedskole er en ældre betydning af en større latinskole, herunder en katedralskole, i begge tilfælde det vi i dag kender som et gymnasium. Denne betydning er i dag forældet; den hidrører fra 16.-18. århundrede.

Når ordet bruges i »Den blå Betænkning« fra 1960 menes der den skoleform, der omfatter undervisningspligtens år, dvs. folkeskolens 7 første skoleår, idet undervisningspligten først med skoleloven af 1975 blev udvidet til 9 år. Hovedskolen var altså den danske folkeskoles 1.-7. klasse.

Nu defineres sproget jo i høj grad af, hvordan sprogbrugerne anvender det, og der er belæg for, at ordet grundskole er brugt i betydningen hovedskole som den skoleform, alle skal gennemgå, men også i andre betydninger. 

I Tyskland omfatter hovedskolen, Hauptschule, 5.-9. skoleår for de elever, der ikke går i realskole eller gymnasium. De fire første skoleår kaldes Grundschule (grundskole). I vore dage er der ofte en Orientierungsstufe (mellemskole) i 5. og 6. skoleår inden grendelingen, men da skolevæsenets ordning hører under de enkelte forbundslande (delstater), er der stadig forskelle, som jeg ikke vil beskrive nærmere her.

I Østrig kaldes de mindste klasser for folkeskole, og den efterfølges i ca. 10-14 års alderen af hovedskolen, som er omfattet af skolepligt for de elever, der ikke går på en gymnasial uddannelse.

Henvisninger 
 Hovedskole i Ordbog over det Danske Sprog (ODS) 
 »Den blå Betænkning«: Undervisningsvejledning for Folkeskolen, Betænkning afgivet af det af undervisningsministeriet under 1. september 1958 nedsatte læseplansudvalg, betænkning nr. 253

Uddannelsesinstitutioner
SS United States

SS United States (The Big U) er et amerikansk oceanskib, bygget i 1952 for United States Lines på Newport News Shipbuilding and Drydock Company, Newport News, Virginia, USA.

United States er det største passagerskib, som til dato (2009), er bygget i USA.

På skibets jomfrurejse den 3. juli 1952 og på returrejsen den 11. juli 1952, satte United States rekord for hurtigste overfart over Nordatlanten i henholdsvis øst- og vestgående retning, med erhvervelse af det blå bånd til følge.

United States sejlede med passagerer over Nordatlanten til 1969, blev videresolgt i 1978, har siden haft forskellige ejere og er for nuværende (2009) oplagt i Philadelphia, USA

Blå bånd 
 Østgående: 1952, (3/7 – 6/7), Ambrose fyrskib, USA – Bishop Rock, England, 3 dage 10 timer 40 minutter – ca. 34,6 knob i gennemsnit.
 Vestgående: 1952, (11/7 – 15/7), Bishop Rock, England – Ambrose fyrskib, USA, 3 dage 12 timer 12 minutter – ca. 34,5 knob i gennemsnit.

Specifikation 
 Længde pp = 905,25 feet , ca. 275 meter
 Bredde = 101,5 feet, ca. 31 meter
 Dybgang = 31 feet, ca. 9,5 meter
 BRT = 53.330
 NRT = 29.475

Eksterne henvisninger 

 Verdens hurtigste passagerskib afventer genfødsel eller ophugning (engelsk) 
 Bevaring af SS United States (engelsk) 

United States, SS
United States, SS
Fermat (musik)

Fermat (it. fermáta eller coróna, en.
pause, fr. point d'orgue) er navnet på
det musikalske hviletegn  der betegner
at den node eller pause, over hvilken
det anbringes, skal udholdes en vis ikke
nærmere bestemt tid ud over dens egentlige værdi eller
varighed. Anbragt over en taktstreg antyder
en fermat, at her skal indskydes en lille pause.
Endelig anbringes fermat også i koncertstykker og lignende
på det sted mod slutningen, hvor solisten
indskyder den såkaldte kadence. 

Oprindelig anvendtes fermat for at betegne afslutningen af et
musikstykke og anbragtes derfor over den
sidste node i dette; på samme måde antydede
den ofte i koralen afslutningen af de enkelte
verslinier.

Kilde 
 Opslag af operarepetitør S. Levysohn i Salmonsen  (Salmonsens Konversationsleksikon, 2. udgave, bd. 7, s. 886)

Musikudtryk
Musikteori